|  |  |
| --- | --- |
| Teitl y gweithgaredd: | **Cwis dosbarth cystrawen ‘Pam?’** |
| Disgrifiad: | Cwis dosbarth yn seiliedig ar holi cwestiynau gan ddefnyddio’r gystrawen: **Pam mae? / Pam roedd? / Pam bydd**?Gellir gwneud y gweithgaredd ‘Ymarfer cwestiynau ‘Pam?’’ cyn mynd ati i wneud y cwis dosbarth. |
| Blynyddoedd ysgol: | Bl 3 a 4 |
| Sgìl Rhaglen Astudio posib: | Ysgrifennu / Ysgrifennu’n gywir / Iaith |
| Testun T. Llew Jones | ‘Pam?’, *Trysorfa T. Llew Jones*, t.169. |
| Offer angenrheidiol: | Papur, offer ysgrifennu |
| Trefn a awgrymir: | * Os nad ydych chi’n gwneud Gweithgaredd Iaith 1 (‘Ymarfer cwestiynau ‘Pam?’’), gofyn i’r dysgwyr pa air sy’n dechrau pob cwestiwn yn chwe phennill cyntaf y gerdd.
* Tynnu sylw at: **Pam (y) mae**. (Mae cynnwys ‘y’ cyn ‘mae’ fel arfer yn gwneud i’r iaith fod yn fwy ffurfiol, ond mae’r bardd wedi gwneud hynny yma er mwyn cael y nifer cywir o sillafau yn y llinell.)
* Pwysleisio mai ‘**mae**’ sy’n dilyn **Pam** bob amser yn yr amser presennol (nid ‘yw’ neu ‘fod’).
* Pan fyddwn ni’n gweld ‘**mae**’ yn yr amser presennol, rydyn ni bob amser yn defnyddio ‘**roedd**’ wrth siarad am y gorffennol (nid ‘oedd’), a ‘**bydd**’ wrth siarad am y dyfodol (nid ‘fydd’).
* Felly, y gystrawen gywir y mae’r disgyblion yn mynd i’w hymarfer yma yw:
* **PAM + MAE ?**
* **PAM + ROEDD ?**
* **PAM + BYDD ?**
* Rhannu’r dosbarth yn barau/grwpiau o dri i greu **5 cwestiwn** (neu 3 chwestiwn os yw amser yn brin) ar gyfer cwis dosbarth, gyda’r atebion hefyd. Gellir defnyddio amrywiaeth o’r tri amser (mae/roedd/bydd), neu gellir gofyn i rai parau/grwpiau ganolbwyntio ar un amser yn benodol. Atgoffa’r dosbarth am unrhyw waith mewn pynciau eraill, e.e. gwyddoniaeth ar gyfer ‘Pam mae?’, hanes ar gyfer ‘Pam roedd’, y gallan nhw dynnu arno i greu eu cwestiynau.
* Un o’r pâr/grŵp o 3 yn cofnodi’r **cwestiynau** (pwysleisio bod angen gofynnod ar eu diwedd) a’r **atebion** mewn brawddeg lawn yn ysgrifenedig ar ddarn o bapur. Dylai’r atebion ddilyn y patrwm:

 **Mae /Roedd / Bydd .... oherwydd/achos ...*** Yr athro’n casglu’r papurau, gan wirio bod gofynnod ar ddiwedd pob cwestiwn.
* Rhannu’r dosbarth yn dri neu bedwar tîm a’r athro’n rhedeg cwis gan holi’r cwestiynau ar lafar. Gallai fod yn werth cyfeirio’r cwestiynau cyntaf at unigolion yr ydych yn hyderus eu bod yn gallu ateb yn gywir mewn brawddeg lawn er mwyn sefydlu’r gystrawen yn gywir.
* 10 marc am ateb cywir gan yr *unigolyn ei hun*;
* 5 marc os yw’r unigolyn yn gorfod *ymgynghori* *â’r tîm*. (Rhaid i’r unigolyn ofyn i’r athro am wneud hyn gan ddefnyddio’r gystrawen, “Ga’ i ymgynghori â’r tîm, os gwelwch chi’n dda?)
* Cadw cofnod o’r marciau ar y bwrdd du.
* Mynd dros rai o’r cwestiynau a’r atebion a gafwyd ar y diwedd er mwyn gwirio’r wybodaeth a chadarnhau’r cystrawennau hefyd drwy ragor o ailadrodd.
 |
| Gweithgareddau gwahaniaethol: | * Gweithgaredd cofio: Cofnodi rhai o’r cwestiynau a’r atebion a holwyd yn y cwis yn ysgrifenedig.
* Defnyddio fformat y cwis i lunio cwestiynau PAM? ac ychwanegu’r gofyneiriau eraill sy’n dilyn yr un gystrawen:
	+ BLE? (BLE MAE? BLE ROEDD? BLE BYDD?)
	+ PRYD? (PRYD MAE? PRYD ROEDD? PRYD BYDD?)
	+ SUT? (SUT MAE? SUT ROEDD? SUT BYDD?)
* Gellid ychwanegu’r gystrawen negyddol: PAM NAD YW? / PAM NAD OEDD? / PAM NA FYDD?
 |